आखिर तीन उद्योगों ने शुरू करवाया सड़क निर्माण
आखिरकार 20 साल के लंबे इंतजार व आधा दर्जन से अधिक बार धरना, चक्काजाम व प्रदर्शन के बाद ग्रेसिम, केमिकल व लैंक्सेस उद्योग ने औद्योगिक क्षेत्र की प्रमुख सड़क के निर्माण का कार्य शुक्रवार से शुरू करा दिया है। बिड़लाग्राम पेट्रोल पंप से लैंक्सेस उद्योग के लोडिंग-अनलोडिंग गेट तक बनने वाली सड़क साढ़े सात मीटर चौड़ी व बेस एक फीट का होगा। सड़क निर्माण के साथ ही पानी निकासी के लिए ड्रेनेज सिस्टम भी बनाया जाएगा। निर्माण पर कितना खर्च होगा, अभी यह तय नहीं हुआ है। ग्रेसिम उद्योग के जनसंपर्क अधिकारी राजेश शर्मा के अनुसार 1.8 किमी सड़क सीमेंट कांक्रीट से बनाई जाएगी। इस पर जो भी लागत आएगी, उसे तीनों उद्योग प्रबंधन मिलकर वहन करेंगे। शाम 5 बजे सड़क निर्माण के भूमिपूजन के दौरान ग्रेसिम उद्योग के मैनेजर वी.के. शर्मा व निर्माण कंपनी प्रमुख पी.डी. अग्रवाल सहित उद्योग का तकनीकी अमला मौजूद रहा।
डेढ़ माह तक करें वैकल्पिक मार्ग से आवागमन- जिस सड़क का निर्माण हो रहा है वह काफी महत्वपूर्ण है। इस मार्ग से ही तीनों उद्योगों में प्रतिदिन 600 से अधिक भारी वाहन लोडिंग-अनलोडिंग करते हैं। सड़क बनने से यह मार्ग पूरी तरह बाधित होगा। हालांकि परेशानी से निपटने के लिए सड़क को दो पार्ट में बनाने का निर्णय लिया गया है। बावजूद बड़े वाहनों को गुजरने में काफी मुश्किल होगी। चूंकि मार्ग से आम लोगों का आवागमन भी होता है। ऐसे में 15 हजार की आबादी को सड़क निर्माण अवधि लगभग डेढ़ माह तक परेशानी उठाना उठाना पड़ेगी। ऐसे में दुर्गापुरा, ग्राम पारदी, भाटीसुड़ा, भीलसुड़ा के ग्रामीण मुख्य सड़क के पीछे स्थित दरगाह के रास्ते से नागदा केमिकल्स के पास पुलिया से मुख्य सड़क तक पहुंच सकते हैं। विशेषकर अभिभावक कोशिश करें कि क्षेत्र के स्कूलों में पहुंचने वाले बच्चे दरगाह वाले मार्ग का ही उपयोग करें ताकि दुर्घटना का भय न हो। सड़क निर्माण शुरू करने पर क्षेत्रीय पार्षद जयप्रकाश मल्लाह ने नागरिकों की ओर से उद्योग प्रबंधकों का आभार माना है।
सड़क निर्माण कार्य का शुभारंभ करते ग्रेसिम के अधिकारी। पोकलेन मशीन से सड़क खोदते हुए।
भास्कर इम्पैक्ट
भास्कर ने उठाया था मुद्दा
कई बार आंदोलन के बाद भी वर्षों से खराब सड़क नहीं बनाने के मुद्दे को भास्कर ने कई बार प्रमुखता से उठाया था। उद्योग प्रबंधन चक्काजाम, धरना प्रदर्शन के बाद भी सड़क निर्माण का सिर्फ भरोसा ही देते थे। बहाना होता था वैकल्पिक मार्ग का न होना। इस पर भास्कर ने मुख्य सड़क के पीछे दरगाह वाले मार्ग का रास्ता सुझाया था। इसके बाद उद्योग प्रबंधकों के पास काेई बहाना नहीं बचा था।
hin_Deva hin_Deva hin_Deva hin_Deva kas_Deva hin_Deva hin_Deva